Justitsminister Nick Hækkerup har netop præsenteret de 16 punkter i regeringens sikkerhedspakke.

Grænsekontrol mod Sverige, skærpede straffe for sprængninger i det offentlige rum og mere overvågning.

Det er hovedpunkterne i den trygheds- og sikkerhedspakke, regeringen netop har præsenteret.

- Vi har alene siden februar i år haft 13 sprængninger i hovedstadsområdet. Sprængninger, som har bragt helt almindelige menneskers liv i fare, siger justitsminister Nick Hækkerup (S).

- Regeringen ser på situationen med stor alvor. Vi vil ikke finde os i at kriminelle bander placerer bomber eller skyder på gaden.

16 punkter

Pakken indeholder i alt 16 initiativer fordelt på tre områder. Desuden skal der indføres mere grænsekontrol mellem Sverige og Danmark.

Styrket indsats mod sprængstoffer

’Sikkerhedspakken’ bliver præsenteret efter en sommer med en række eksplosioner på dansk jord. Siden februar i år har der været i alt 13 eksplosioner i København. Blandt andet eksplosionen den 6. august ved Skattestyrelsen.

Regeringen mener, at eksplosionerne er banderelaterede, og for at understrege alvoren af forbrydelserne, lægger man op til, at eksplosioner ved offentlige bygninger frem skal betragtes som angreb på staten.

Tv-overvågning skal øges for at sikre tryghed og hjælpe politiet med opklaringen, Nick Hækkerup (S), justitsminister

Strafferammen skal sættes op fra 12 til 18 år, og samtidig skal der også slås hårdere ned på personer, der er i besiddelse sprængstoffer på offentlige steder. De skal fremover kunne komme i fængsel i op til fire år, første gang de bliver taget med materialet. Straffen vil derefter hæves, hvis det sker flere gange.

- Der skal være med til at sende et signal til kriminelle. Vi vil ikke finde os i, at kriminelle bander placerer bomber eller skyder på gaden, siger Nick Hækkerup (S).

Grænsekontrol skal stoppe kriminelle fra Sverige

Ifølge en svensk journalist er der ligheder mellem eksplosionerne i Danmark og Sverige. Det er en af grundene til, at regeringen nu vil indføre grænsekontrol for rejsende fra Sverige til Danmark.

- Fokus vil være mod organiseret kriminalitet. Ikke almindelige mennesker, som krydser broen hver dag, siger Nick Hækkerup.

Siden 2015 har svensk politi tjekket rejsende fra Danmark til Sverige. Men fra midten af november skal der nu også ID frem, hvis du rejser i retningen fra Sverige til Danmark. Her skal dansk politi stå for kontrollen.

Politidirektør Anne Tønnes fremhæver også den øgede grænsekontrol ved Sverige, som et element i sikkerhedspakken, som politiet er særligt glad for.

Grænsekontrollen skal udføres en til flere gange om ugen og ved alle grænseovergange på den dansk-svenske grænse. Det gælder både vejtrafik og togtrafik over Øresundsforbindelsen og for færgetrafikken i havnene i Helsingør, Frederikshavn, Grenå og Rønne.

Der skal samtidig oprettes et center for samarbejde mellem dansk og svensk politi for at komme grænseoverskridende kriminalitet til livs.

’Massivt’ øget overvågning

Endelig skal politiet fremover have større styrke, når det kommer til at efterforske sager.

Det skal blandt andet ske ved at give politiet flere droner til overvågning, styrke politiets banderegister og sikre deres mulighed for at aflytte og ransage. Desuden skal overvågningen i Danmark øges ’massivt’.

- Tv-overvågning skal øges for at sikre tryghed og hjælpe politiet med opklaringen, siger Nick Hækkerup.

Politiet får mere overvågningsudstyr og større mulighed for at kontrollere overvågningen rundt i landet. Blandt andet ved at kunne overtage alle landets overvågningskameraer i ’ekstraordinære situationer’ og overvåge i realtid.

Og så skal byer have mulighed for at overvåge for eksempel gader, åbne pladser og natteliv.